Windhoek is die hoofstad van Namibië en is min of meer in die middelpunt van die land geleë. Windhoek is vernoem na ‘n plaas in die Wes-Kaap. Die oorspronklike naam was egter Winterhoek.
Steeds in Windhoek, en naby aan die Alte Feste is die imposante gebou van die Duitse Evangeliese Lutherse Kerk met die pragtige hoë toring wat ‘n pragtige baken vir die stad bied. Daar is ‘n tuin vol blombome en ‘n olyfboomlaning agter die kerk. ‘n Administratiewe gebou wat deur die Duitse bewind opgerig is, kyk oor die tuin uit. Dit staan bekend as die “Tintenpalast” (paleis van ink) en is steeds in gebruik. Daarlangs is ‘n moderne gebou wat opgerig is om die Wetgewende Gesag te huisves. Dit bevat talle kunswerke en ‘n pragtige muurbehangsel. Besoekers word op versoek op begeleide toere toegelaat. Agter die administratiewe geboue is ‘n klein wildspark.